Rådets forordning (EF) nr. 155/2003

af 27. januar 2003

om ændring af de antidumpingforanstaltninger, der indførtes ved Rådets forordning (EF) nr. 1824/2001 på importen af lommetændere med fyrsten, med gas som brændstof, ikke til genopfyldning, med oprindelse i Folkerepublikken Kina og Taiwan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1) (i det følgende benævnt "grundforordningen"), særlig artikel 11, stk. 3,

under henvisning til forslag forelagt af Kommissionen efter høring af det rådgivende udvalg, og

ud fra følgende betragtninger:

A. PROCEDURE

1. Gældende foranstaltninger

(1) Rådet indførte i september 2001 ved forordning (EF) nr. 1824/2001(2) en endelig antidumpingtold på importen af lommetændere med fyrsten, med gas som brændstof, ikke til genopfyldning, med oprindelse i Folkerepublikken Kina (i det følgende benævnt "Kina") og Taiwan. Tolden indførtes som en specifik told.

2. Indledning af en fornyet undersøgelse

(2) Den 13. juni 2002 offentliggjorde Kommissionen en meddelelse (i det følgende benævnt "indledningsmeddelelse") i De Europæiske Fællesskabers Tidende(3) om indledning af en delvis interimsundersøgelse af de gældende foranstaltninger for import til Fællesskabet af lommetændere med fyrsten, med gas som brændstof, ikke til genopfyldning, med oprindelse i Kina og Taiwan.

(3) Den fornyede undersøgelse blev indledt på Kommissionens initiativ med henblik på at undersøge, om den gældende foranstaltning var hensigtsmæssig. Med den gældende foranstaltning, dvs. told i form af en specifik told, er der ikke taget ikke højde for de tilfælde, hvor de importerede varer er blevet beskadiget inden overgangen til fri omsætning.

3. Undersøgelse

(4) Kommissionen underrettede officielt de eksporterende producenter, importører og brugere, som den vidste var berørt af sagen, og deres sammenslutninger, repræsentanterne for de pågældende eksportlande og fællesskabsproducenterne om indledningen af undersøgelsen. Interesserede parter fik lejlighed til at fremsætte deres synspunkter skriftligt og til at anmode om at blive hørt mundtligt inden for den frist, der er fastsat i indledningsmeddelelsen.

(5) En række eksporterende producenter i de berørte lande såvel som producenter og importører/forhandlere i Fællesskabet indsendte skriftlige synspunkter. Alle parter, som anmodede om det inden for ovennævnte frist, og som kunne påvise, at der var særlige grunde til, at de burde høres, fik lejlighed til at blive hørt.

(6) Kommissionen indhentede og efterprøvede alle de oplysninger, som den anså for nødvendige til at fastslå, om de gældende foranstaltninger var hensigtsmæssige.

B. UNDERSØGELSESRESULTATERNE

(7) Ifølge artikel 145 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(4) fordeles med henblik på fastsættelse af toldværdien den pris, der faktisk er betalt eller skal betales i tilfælde, hvor varerne er blevet beskadiget inden overgangen til fri omsætning.

(8) For at undgå, at der opkræves et alt for stort beløb i antidumpingtold, bør den specifikke told i tilfælde, hvor varerne er blevet beskadiget, nedsættes med en procentdel, der svarer til fordelingen af den pris, der faktisk er betalt eller skal betales. I henhold til de veletablerede regler i EF-toldkodeksen nedsættes toldværdien med en procentdel, der svarer til fordelingen af den pris, der faktisk er betalt eller skal betales.

(9) Ingen interesserede parter kom med bemærkninger eller argumenter imod forslaget.

(10) I mangel af dokumenterede argumenter fra interesserede parter konkluderes det, at i tilfælde, hvor varerne er blevet beskadiget inden overgangen til fri omsætning, og den pris, der faktisk er betalt eller skal betales, derfor fordeles med henblik på fastsættelse af toldværdien, nedsættes den specifikke told med en procentdel, der svarer til fordelingen af den pris, der faktisk er betalt eller skal betales

UDSTEDT FØLGENDE FORORDNING:

Artikel 1

I forordning (EF) nr. 1824/2001 affattes artikel 3 således:

"Artikel 3

1. I tilfælde, hvor varerne er blevet beskadiget inden overgangen til fri omsætning, og den pris, der faktisk er betalt eller skal betales, derfor fordeles med henblik på fastsættelse af toldværdien i henhold til artikel 145 i Kommissionens forordning (EØF) nr. 2454/93, nedsættes antidumpingtolden, som er beregnet på grundlag af ovennævnte beløb, med en procentdel, der svarer til fordelingen af den pris, der faktisk er betalt eller skal betales.

2. Gældende bestemmelser vedrørende told finder anvendelse, medmindre andet er angivet."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. januar 2003.

På Rådets vegne

G. Papandreou

Formand

(1) EFT L 56 af 6.3.1996, s. 1. Senest ændret ved forordning (EF) nr. 1972/2002 (EFT L 305 af 7.11.2002, s. 1).

(2) EFT L 248 af 18.9.2001, s. 1.

(3) EFT C 140 af 13.6.2002, s. 13.

(4) EFT L 253 af 11.10.1993, s. 1. Senest ændret ved forordning (EF) nr. 444/2002 (EFT L 68 af 12.3.2002, s. 11).